สำนักหนี้ฯมั่นใจมูดี้ส์ปรับขึ้นเครดิตประเทศแน่
สบน.ลุ้นมูดี้ส์ขยับเพิ่มเครดิตให้ไทยเป็น A ก่อนสงกรานต์นี้
13 มี.ค. 2556

สบน.ลุ้นมูดี้ส์ขยับเพิ่มเครดิตให้ไทยเป็น A ก่อนสงกรานต์นี้ 
น.ส.จุฬารัตน์ สุธีธร ผู้อำนวยการสำนักงานบริหารหนี้สาธารณะ (สบน.) เปิดเผยว่า หลังจากที่ฟิทช์ เรทติ้งส์ ได้ปรับเพิ่มอันดับความน่าเชื่อถือของประเทศไทย จาก BBB+ เป็น A เชื่อว่าบริษัท มูดี้ส์ อินเวสเตอร์ เซอร์วิส จะประกาศปรับเพิ่มอันดับเครดิตของไทยในเร็วๆ นี้
นายกิตติรัตน์ ณ ระนอง รองนายกรัฐมนตรีและ รมว.คลัง ได้ชี้แจงต่อที่ประชุมคณะรัฐมนตรีว่า การที่ฟิทช์ เรทติ้งส์ ปรับเครดิตให้ไทยสะท้อนถึงเศรษฐกิจที่ดีขึ้น โดยฟิทช์มีความเชื่อมั่นในการลงทุนโครงสร้างพื้นฐานของภาครัฐ
ปัจจุบันมูดี้ส์ให้เครดิตไทยอยู่ที่ Baa1 หากปรับขึ้น 1 อันดับอยู่ที่ A จะตรงกับที่กระทรวงการคลังประเมินไว้ว่าเครดิตไทยควรอยู่ในระดับ A เพราะมูดี้ส์ไม่เคยปรับขึ้นเครดิตของไทยมานับ 10 ปี 
ขณะที่ในช่วงปลายปี 2555 สแตนดาร์ด แอนด์ พัวร์ (เอสแอนด์พี) ประกาศคงสถานะเครดิตไทยไว้เท่าเดิม เพราะกังวลกับการใช้เงินในโครงการประชานิยมของรัฐบาล ทั้งในเรื่องภาษี โครงการรับจำนำข้าว ที่จะอาจส่งผลกระทบต่องบประมาณแผ่นดิน